text: DM i golf uden køller
  27 juli 2011 kl. 16.31
  Nogen spiller golf med køller. Andre bruger fødderne, og om et par uger bliver der i Hejnsvig kåret en Danmarks-mester i fodbold-golf.
  DM bliver afviklet hos Hejnsvig Fodboldgolf, der er anlagt i en gammel grusgrav. 
  Den 13.august kommer der spillere fra hele landet, men alle der vil, kan stille op i turneringen og sparke bolde i hullerne.
  
  Bane rundt på 60 spark
  Fodboldgolf spilles efter de samme principper som på en traditionel golfbane. 
  Men man sparker i stedet for at slå med en kølle - og bolden er en rigtig fodbold i stedet for en lille golfbold. 
  Fodboldstøvler er bandlyst. 
  Banen i Hejnsvig skal nås igennem på 60 spark. Den er par 60. Det betyder, at færre spark giver flere points. Flere spark giver færre points.
  
  Stress af med et par pilsnere
  TV SYd talte med Bent Sandfeld, som er aktiv spiller, og Flemming Marquardt, som driver og vedligeholder banen. Begge lægger vægt på, at fodboldgolf er noget, man ikke skal blive stresset af. 
  Fodboldgolf er for hele familien, men naturligvis er der lidt konkurrence i det. 
  Fodboldgolf spilles i 21 lande. Her i juli var der VM i Tyskland, hvor danskerne klarede sig ganske godt. Der var sølv til en spiller fra Nordjylland. 
  Til næste år er det Danmarks tur til at være vært for VM i fodboldgolf.
  Og det kommer såmænd til at foregå hos Varde Fodboldgolf.
  